પેટલાદ પાસેના પીપળાવ ગામમાં પણ સરોવરના કાંઠે આશાપુરી માનું રળિયામણું મંદિર શોભે છે. હજારો યાત્રાળુઓ અહીં બાધા, માનતા પૂર્ણ કરવા તેમજ પહેલા ખોળાના પુત્રની બાબરી ઊતરાવવા આવે છે. એવી માન્યતા છે કે આશાપુરી મા સૌની આશા પૂર્ણ કરે છે, નિ:સંતાનને ઘેર પારણું બંધાવે છે. દુર્ગાષ્ટમી અને અક્ષયનવમીએ બહેનોના અહીં ભવ્ય મેળા ભરાય છે. માતાજીના પ્રાગટ્ય વિશે લોકકથા છે. સોળમા સૈકામાં નવરાત્રિની દુર્ગાષ્ટમીએ ‘આશા’ અને ‘પુરી’ નામની બે નાગર બહેનો પેટલાદથી પીપળાવ આવી. માતાજીના ચાચર ચોકમાં ગરબાની રમઝટ જામી છે. બંને બહેનો તેમનાં રૂપ-તેજનું સૌંદર્ય પાથરતી ગરબે ઘૂમી રહી છે. બે સિપાઈઓએ કુદૃષ્ટિ કરીને બંનેનું અપહરણ કરવાનો વિચાર કર્યો. એટલામાં તો બંને બહેનો એકાએક ફૂલોના બે ઢગલાઓમાં ફેરવાઈ ગઈ! માતા આશા-પુરીની ત્યાં ચમત્કારી સ્થાપના થઈ. શિવાજીના સમયમાં પેશવા સરકારે મંદિરનું નિર્માણ કરાવીને ‘આશા’ અને ‘પુરી’ બંને બેનોની પ્રતિમાઓ પધરાવી.